Laqgħa Annwali 2019 Il-Laqgħa Annwali 2019, li hija l-ewwel waħda tat-tminn leġislatura, saret nhar il-Ħamis 19 ta' Settembru 2019. Il-laqgħa bdiet fis-6.25 ta' filgħaxija u kienet preseduta mis-Sindku s-Sur Jorge Grech. Preżenti għal-laqgħa kienu s-Sindku s-Sur Jorge Grech, il-Viċi Sindku s-Sinjorina Bernice Farrugia u l-Kunsillieri s-Sinjura Anna Calleja, is-Sur Joseph Agius, is-Sur Joseph Buttigieg, is-Sinjorina Ghislaine Bongailas, il-Kaptan Patrick Barbara, is-Sinjorina Angel Gwyn Louiselle Camilleri u s-Sur Mark Grech. Is-Sur Joseph Vella u s-Sur Angelo Scicluna kienu skużati. Is-Sindku, is-Sur Jorge Grech, qara r-rapport tal-ħidma tal-Kunsill li saret matul din il-leġislatura kif ukoll ta' spjegazzjoni dwar il-Pjan ta' Ħidma għas-snin 2019 – 2023. Wara huwa stieden lir-residenti jressqu l-ilmenti u s-suġġerimenti tagħhom. Is-Sinjura Marlene Tonna resqet dan l-ilment: Hemm bżonn li ssir zebra crossing fi Triq ix-Xgħajra fil-viċinanzi ta' Polymer Pharmacy. Il-vetturi li jkunu ħerġin minn Triq Bajada għal Triq tal-Labour m'humiex jingħataw iċ-ċans li jsuqu għal ġol-karreġġjata li tagħti lejn Triq il-Mina ta' Hompesch. Is-Sur Grezzju Pisani ressaq dawn l-ilmenti: Issir tabella ta' no u-turn fuq is-central strip li hemm fi Triq tal-Labour quddiem Maxims Pastizzerija għax il-vetturi li ġejjin mid-direzzjoni tal-Fgura qed iduru ma' din is-central strip biex joħorġu 'l barra minn Ħaż-Żabbar u qed tinħoloq problema għas-sewwieqa l-oħra. Qed isir parkeġġ ħażin fi Triq Leli Tabone. Huwa qal li l-vetturi qed jiġu pparkjati fuq iż-żewġ naħat tat-triq bil-konsegwenza li t-trakk tal-iskart ma jkunx jista' jgħaddi. Titneħħa reserved parking bay li m'għadx hemm l-użu tagħha fi Triq Spadaro. Tiġi resurfaced Triq Spadaro, kif ukoll li tiġi rranġata l-bankina viċin Gordon's Butcher fi Triq is-Santwarju għax sfrundat. Is-Sur Frans Abela ressaq dan l-ilment: Isiru double yellow line tul ta' metru mill-garaxx tiegħu fi Triq il-Fikus għax jipparkjawlu l-vetturi eżatt mal-bieb tal-garaxx u ma jkunx jista' joħroġ bil-vettura tiegħu. Is-Sur Anthony Cassar ressaq dawn l-ilmenti: Terġa' titwaħħal ubar li kien hemm fil-kantuniera quddiem id-dar tiegħu fi Triq il-Kaħwiela. Tiġi rranġata Triq il-Kaħwiela, il-parti li tidħol minn Triq Santa Marija, għax iżomm kwantita' ta' ilma tax-xita u qed jidħol fir-residenzi. Jiġi rranġat iċ-ċint tal-għalqa fejn tagħlaq it-triq għax qiegħed perikoluż. Is-Sur George Sinagra ressaq dawn l-ilmenti: Isiru żewġ tabelli li jindikaw l-area tal-Housing Estate u l-area ta' Buleben iż-Żgħir. Issemmiet l-istat ta' telqa li tinsab fiha l-area tal-Housing Estate. Huwa talab li jsiru diversi xogħlijiet bħal manutenzjoni fuq il-bankini, fuq ċnut tas-soft areas u tindif u żbir ta' siġar fis-soft areas. Is-Sindku rreferi għat-talba biex issir zebra crossing fi Triq ix-Xgħajra. Huwa spjega li diġa kienu qed isiru studji u diskussjonijiet fejn ħa ssir u li din ħa tiġi nkluża fil-proġett ta' resurfacing ta' Triq ix-Xgħajra. Is-Sindku semma wkoll li ser tiġi rranġata biċċa art li tinsab fi Triq ix-Xgħajra kantuniera ma' Triq il-Kappuċċini. Dwar il-problema li tinħoloq ħdejn it-traffic lights ta' Triq tal-Labour, is-Sindku qal li ser iressaq l-ilment tar-residenti għand Transport Malta peress li din it-triq taqa' fir-responsabbilità tagħhom. Dwar il-parkeġġ ħażin li qed isir fi Triq Leli Tabone, is-Sindku qal li kien ser iressaq dan l-ilment għand il-pulizija u għand il-kumpanija LESA sabiex isir aktar infurzar. Is-Sur Grezzju Pisani allega li l-gwardjani lokali jmorru fis-6 ta' filgħodu u jagħtu ċitazzjonijiet lil min iridu. Is-Sindku talab lis-Sur Pisani biex jgħaddilu n-numru tal-gwardjani lokali u n-numru tal-vettura li jkunu biha fuq is-sit. Is-Sindku spjega li l-Kunsill jista' jgħaddi rapport għand il-kumpanija LESA peress li l-infurzar m'hix fil-kompetu tal-Kunsill. Is-Sindku qal illi l-Kunsill diġa ressaq it-talba tiegħu lil Infrastructure Malta sabiex tiġi rranġata Triq Spadaro, u flimkien ma' din it-triq issemmew ukoll diversi toroq oħra li għandhom bżonn jiġu resurfaced. Is-Sindku rrefera għat-talba biex isir double yellow line ma' garaxx fi Triq il-Fikus u qal illi kien ser jiċċekkja dwar dan il-każ. Resident ilmenta li fir-rapport ppreżentat mis-Sindku ma kienx hemm imsemmi xogħlijiet fl-area tal-Housing Estate. Hu rrimarka li meta kien qed isir xogħol ta' patching fi Triq il-Fikus, dan ma tkompliex hekk kif spiċċa l-materjal. Is-Sindku qal illi l-Kunsill kien ser jagħmel xogħol ta' manutenzjoni fuq żewġ binjiet tal-gvern; Blokk J u Blokk I. Xogħol ieħor li hemm bżonn li jsir ma ġiex imniżżel fir-rapport għar-raġuni li mhux ser isir mill-Kunsill iżda mill-Ministeru kkonċernat. Is-Sindku nforma lill-pubbliku preżenti li l-Kunsill kien diġa beda jagħmel xogħol ta' refresh ta' sinjali taż-żebgħa. Resident ilmenta li xi sewwieqa ma jagħtux każ tabelli u sinjali u aħjar li dawn ma jsirux. Is-Sur George Sinagra semma l-bżonn li jiġu rranġati ċ-ċnut li hemm fl-area tal-Housing Estate ħdejn il-garaxxijiet għax qegħdin f'periklu li jaqgħu. Is-Sur Joseph Vella ressaq dawn l-ilmenti: Huwa staqsa f'liema stadju wasal il-proġett tal-Masġar taż-Żebbuġ. Huwa staqsa f'hix wasal il-proċess dwar il-ftuħ ta' night shelter għall-anzjani f'Ħaż-Żabbar. Huwa ssuġġerixxa li tissemma triq għas-Sur Karmenu Bonavia. Is-Sinjura Carmen Farrugia resqet dawn l-ilmenti: Tiġi rranġata parti mill-bankina u jitneħħew ir-rampi fi Triq il-Karmnu kif iddur minn Triq il-Kunvent. Hemm il-ħtieġa li ssir zebra crossing fi Triq Wied il-Għajn fil-viċinanzi tar-roundabout ta' Triq is-Santwarju. Is-Sur Joseph Meilaq ressaq dawn l-ilmenti: Huwa staqsa f'hix wasal il-proċess tal-bus shelter 'Tal-Plier'. Tiġi mibdula t-tabella li tindika l-area tal-Plier għax tqaxxret. Terġa' teħel camera ħdejn il-bring-in-sites li hemm fl-area Tal-Plier għax għadu qed isir abbuż u jintrema ħafna skart madwarhom. Qed ikun hemm ħafna ħmieġ tal-klieb fuq il-konkos li sar mal-ħajt tas-sejjiegħ fi Triq Santa Marija, kif ukoll fi Triq il-Kappella Tal-Plier. Qed iżomm ammont ta' ilma tax-xita mas-central strip fi Triq il-Mina ta' Hompesch. Tinstab soluzzjoni minflok il-bollards eżistenti li hemm fi Triq Villabate fil-viċinanzi ta' Triq San Ġużepp peress li l-vetturi qed jaqsmu xorta waħda. Is-Sur Joseph Caruana staqsa jekk il-Kunsill kellux il-ħsieb li jagħmel xogħol ta' manutenzjoni u jiġu rranġati l-isqaqien madwar Ħaż-Żabbar. Is-Sur Lawrence Galea ressaq dawn l-ilmenti: Qed ikun hemm is-sewqan eċċessiv hemm fi Triq Villabate u fi Triq Sant' Antnin. Tiġi mnaddfa u rranġata art mitluqa li hemm bejn Triq is-Silla u Triq it-Telliera. Ġibed l-attenzjoni illi l-Pjan ta' Ħidma għandu jsir bil-lingwa Maltija. Is-Sur Mario Buhagiar talab li jiġi rranġat ħajt ta' għalqa li hemm fi Triq Bieb is-Sultan. Is-Sindku wieġeb li l-Kunsill ma jistax jagħmel xogħol privat. Is-Sinjura Marija Camilleri lmentat dwar il-kwantità ta' ilma tax-xita li jinżel minn Triq il-Kbira. Hija talbet sabiex isiru żewġ spralli oħra minn bankina għall-oħra fil-viċinanzi ta' Sqaq Sidtna tal-Mirakli. Is-Sinjura Grace Camilleri spjegat illi l-ispralli li hemm fi Triq il-Kbira mhux ilaħħqu mal-ammont ta' ilma tax-xita li jinżel minn din it-triq u b'konsegwenza ta' hekk qed ifur id-drenaġġ u jitħallat mal-ilma tal-bir. Is-Sinjura Connie Vassallo ilmentat dwar il-ħmieġ tal-ħamiem li hemm fuq il-bankini fi Triq it-Tut ħdejn il-Barumbara. Hija żiedet tgħid li hemm xi residenti li qed jitfgħu ħobż imxarrab bħala għalf għall-ħamiem u dan qed jeħel kollu mal-art. Is-Sinjura Vassallo talbet sabiex il-kennies imur aktar spiss biex inaddaf din it-triq. Is-Sur Anthony Ciantar irrimarka dwar it-traffic island li saret quddiem Lantas Petshop fi Triq ix-Xgħajra. Huwa qal li din qiegħda ta' periklu għas-sewwieqa. Is-Sur Ciantar talab li Triq iż-Żabrella tingħata wiċċ ġdid u wara jsiru s-sinjali taż-żebgħa peress il-vetturi qed jipparkjaw bl-addoċċ. Is-Sur Ciantar talab li jitwaħħlu cameras fi Triq Dun Salv Sciberras peress illi l-vetturi qed jgħaddu wrong way. Is-Sur Ciantar talab li tiżdied road hump oħra fi Triq Alessio Erardi fil-viċinanzi tal-Knisja tas-Salib Imqaddes. Is-Sindku spjega li biex il-Kunsill jaċċetta li jsiru iżjed road humps, l-ewwel irid ikollu bil-miktub mingħand ir-residenti tal-madwar li qed jaċċetta li teħel quddiem jew viċin ir-residenza tagħhom. Is-Sinjura Mariella Delia semmiet il-problema li hemm fi Triq Felice viċin Triq is-Santwarju dwar il-ħmieġ tal-ħamiem. Is-Sinjura Delia tkellmet dwar il-problema ta' għargħar fi Triq Felice peress illi l-ilma tax-xita jaqleb għan-naħa tad-dar tagħha u meta jgħaddu l-vetturi qed itir l-ilma mal-faċċata. Is-Sinjura Carmen Schembri talbet biex jinżabru s-siġar f' Buleben iż-Żgħir. Is-Sindku nfurmha li l-Kunsill daqt ikollu kuntrattur ġdid u x-xogħol ser jibda minn din iż-żona. Is-Sinjura Schembri lmentat li hi filgħodu toħroġ il-borża tal-iskart x'is-6.15 u ġieli sat-3 ta' wara nofsinhar tkun għada ma nġabritx. Is-Sindku weġibha li l-kuntrattur irid jibda minn post u jispiċċa f'ieħor sakemm idur it-toroq kollha. Is-Sinjura Schembri lmentat li l-kuntrattur tal-iscammel qed jiġbor il-boroż tal-iskart organiku u l-boroż is-suwed flimkien u jħallat l-iskart. Is-Sinjura Schembri talbet sabiex il-Kunsill jibda jibgħat notifika f'kull residenza dwar l-attivitajiet li jkun ser jorganizza. Is-Sindku qallha li meta tkun ser tiġi organnizata attività tal-massa l-Kunsill jibgħat avviż f'kull dar, imma għal attivitajiet oħrajn jixxandru avviżi fuq Radju Hompesch, fuq il-media soċjali u fin-notice boards tal-Kunsill. Il-Kunsillier is-Sur Joseph Buttigieg ssuġġerixxa li teħel notice board ġdida fiż-żona ta' Buleben iż-Żgħir. Is-Sur Martin Micallef ilmenta dwar is-sewqan eċċessiv u l-problema ta' nuqqas ta' spazji ta' parkeġġ fi Triq il-Kappuċċini. Is-Sur Micallef talab li jitneħħew ir-ranep illegali li hawn fuq il-bankini peress li qegħdin ta' periklu għall-pedestrians. Is-Sinjura Marlene Magro Bezzina talbet sabiex un/loading bay li hemm fi Triq San Duminku fil-viċinanzi ta' Triq il-Kbira tersaq fl-istess triq imma aktar lejn Triq is-Santwarju fejn hemm aktar ħwienet. Is-Sindku spjegalha li jekk is-sidien ta' dawn il-ħwienet iridu li ssirilhom waħda, jagħmlu talba formali mal-Kunsill. Is-Sinjura Jane Camilleri lmentat li fil-festa il-ħasil tat-toroq sar tard wara nofsinhar. Is-Sindku spjega li qabel ma seta' isir il-ħasil tal-art, l-ewwel ried isir it-tindif u l-ġbir ta' skart mit-toroq u l-każini. Is-Sindku żied jgħid li din is-sena l-Kunsill ħa ħsieb li jinħaslu aktar toroq biex isir tindif aħjar. Is-Sur Vincent Buhagiar feraħ lill-Kunsillieri eletti u rringrazzjhom għall-ħidma tagħhom. Is-Sur Buhagiar qal li l-Kunsill għandu jagħti prijorità lix-xogħol fuq it-toroq speċjalment Triq Bormla u Triq il-Kbira minħabba l-problema tal-għargħar. Is-Sur Buhagiar issuġġerixxa li minn dawn iż-żewġ toroq m'għandhomx jitħallew jgħaddu vetturi kbar. Is-Sur Buhagiar semma l-ammont ta' ilma li jżomm fi Triq il-Mina ta' Hompesch. Is-Sur Buhagiar ilmenta li meta jitqattgħu xi boroż tal-iskart, qed jitħallew il-fdalijiet mal-art. Is-Sur Buhagiar talab iktar għajnuna mill-pulizija fir-rigward minħabba vandaliżmu li kien qed isir fil-bandli. Is-Sur Buhagiar talab li ssir tisqija regolari kull fejn hemm qsari u soft areas madwar il-lokalità. Is-Sur Buhagiar talab sabiex il-Kunsill jagħmel kampanja edukattiva ħalli ma tibqax tippersisti l-problema tal-iskart peress illi kien hemm min ma joħroġx l-iskart skont l-iskeda. Is-Sur Frans Lanzon ilmenta dwar il-problema ta' għargħar li hemm fi Triq il-Kbira, kif ukoll dwar l-ispralli li hemm fl-istess triq peress illi ġew irranġati diversi drabi u xorta waħda għadhom iħabbtu. Is-Sinjura Maria Consiglia Damato lmentat li Triq Villabate hemm l-ewwel parti tat-triq mingħajr dawl fit-triq. Is-Sinjura Damato talbet li tiġi rranġata bankina fi Triq Spadaro. Hi talbet ukoll li titranġa bankina mkissra li hemm fi Triq it-Telliera għax il-qiegħ tal-vettura tagħha qed jaħbat mal-bankina. Il-Viċi Sindku s-Sinjorina Bernice Farrugia żiedet tgħid li din it-triq hija sfrundata u taħt il-wiċċ tal-bankina huwa vojt. Is-Sinjura Damato talbet li fil-bini tal-Kunsill għandu jkun hemm kontenitur għall-mediċini skaduti u labar tal-insulina użati. Is-Sinjura Michelina Abela talbet sabiex iż-zebra crossing li hemm fi Triq l-10 ta' Settembru tersaq iktar 'il fuq għax qiegħda ta' periklu għas-sewwieqa li jkunu ġejjin minn Triq il-Mina ta' Hompesch. Is-Sindku spjega li l-Kunsill diġa ressaq din it-talba lil Transport Malta u qal li hemm problema dwar il-qlugħ ta' żewġ siġriet biex din tkun tista' tersaq. Hu żied jgħid ukoll li fuq in-naħa l-oħra tat-triq m'hemmx lok fejn issir bankina. Is-Sinjura Abela talbet li jitneħħew double yellow lines fi Triq Patri Taddew Schembri għax m'hemmx lok fejn jipparkjaw il-vetturi. Is-Sinjura Abela talbet li jiżdied il-parkeġġ f'Misraħ San Nikola. Is-Sindku qal li fil-proġett ta' din il-pjazza hemm pjanat li jsiru aktar parking bays. Is-Sinjura Abela ssuġġeriet illi jsir parkeġġ taħt l-art f'Misraħ San Nikola. Il-Kunsillier is-Sur Joseph Agius qal illi dan il-proġett jirrikjedi spejjeż kbar biex isir. Is-Sur Aristide Galea lmenta dwar vetturi li minn Triq iċ-Ċikas qed joħorġu lejn in-naħa tal-lemin minflok ma jitilgħu jduru mal-Mina ta' Hompesch u qed joħolqu nkonvenjent għat-traffiku. Hu qal illi fit-toroq il-Kunsill jieħu ħsieb li jwaħħal it-tabelli li jkun hemm bżonn, pero' mhux kulħadd jobdi l-ordni. Is-Sur Galea talab li jitwaħħlu aktar cameras fit-toroq. Is-Sindku wieġeb illi jekk il-Kunsill jingħata l-fondi sabiex jagħmilhom hu ma jsib l-ebda oġġezzjoni imma jrid ikun hemm min jagħmel moniteraġġ tagħhom ukoll. Is-Sindku spjega li biex teħel camera din tiswa lill-Kunsill tant ammont ta' flus, apparti li jrid ikun hemm is-supply tad-dawl jew fejn teħel solar system. Is-Sur Galea żied jgħid li l-cameras jistgħu jsiru mill-qliegħ taċ-ċitazzjonijiet imma s-Sindku spjegalu li l-flus tagħhom huwa dovuti lill-kumpanija LESA u mhux lill-Kunsill Lokali. Residenta mill-Housing Estate talbet li jsiru bollards fi Triq il-Mina ta' Hompesch bi dritt Triq iċ-Ċikas. Is-Sindku wieġeb li dawn il-bollards ma jistgħux isiru minħabba l-vetturi li jkunu ġejjin mid-direzzjoni tal-Fgura lejn Ħaż-Żabbar u li jkunu jridu jidħlu fiż-żona tal-Housing Estate. Is-Sur Aristide Galea lmenta dwar l-ammont ta' ħmieġ ta' klieb li jkun hemm ta' kuljum fit-toroq kollha tal-Housing Estate. Hu talab l-għajnuna tal-Kunsill sabiex isir aktar infurzar billi jintbgħat gwardjan lokali kmieni filgħodu biex jinqabdu dawk il-persuni li joħorġu bil-klieb u ma jnaddfux warajhom. Is-Sinjura Carmen Bonavia lmentat dwar il-qtugħ ta' dawl li kien hemm fi Triq il-Kbira. Is-Sindku spjega li kienu qiegħdin isiru xogħlijiet mill-Korporazzjoni Enemalta u sakemm dawn tlestew kellha tinqata' il-provvista tad-dawl temporanjament. Is-Sinjura Bonavia lmentat li fi Triq il-Kbira qed isir xogħol f'residenza privata u ġieli qed tingħalaq it-triq b'xi makkinarju jew skip. Is-Sindku spjega li la darba r-resident li qed jagħmel ix-xogħol ikollu l-permessi kollha meħtieġa, dan għandu dritt ikompli bix-xogħlijiet tiegħu. Is-Sinjura Bonavia lmentat li l-ħwienet kollha li hemm f'din it-triq qed ibagħtu minħabba din is-sitwazzjoni. Is-Sur George Bonavia lmenta dwar l-ammont ta' ilma tax-xita li jinżel minn Triq is-Santwarju u jeqleb għal Triq Tumas Dingli bil-konsegwenza li qed iżomm ħafna ilma fuq ġenb wieħed tat-triq. Is-Sur Bonavia rringrazzjak lill-Kunsill talli kien għamel road hump fil-bidu tat-triq biex isservi bħala lqugħ għall-ilma imma sfortunatament din il-problema ma ssolvitx għax l-ilma xorta jgħaddi għall-fatt li r-road hump mhix qiegħda minn bankina sa bankina. Is-Sindku wieġeb li din ma tistax issir hekk. Is-Sindku żied jgħid li l-problema ta' għargħar żdiedet iktar peress li fil-viċinanzi hemm ġibjun li ngħalaq meta kien sar xogħol ta' bini. Is-Sindku għadda għat-tweġibiet tiegħu għall-ilmenti li saru. Is-Sindku qal illi l-Kunsill lesta lista ta' bankini li jridu jiġu rranġati u qal li dawn ser jibdew isiru skond il-prijorità. Dwar ir-rampi li hawn fuq il-bankini quddiem il-garaxxijiet, is-Sindku spjega li jekk il-bini ma jkunx nbena mal-livelli tat-triq, tkun inħolqot problema ta' diżlivell għal mal-bankini. Is-Sindku rrimarka li kull min ħoloq din il-problema għandu juża rampi tal-injam u mhux issir waħda permanenti fuq il-bankina bil-konkos. Dwar il-bus shelter 'Tal-Plier' is-Sindku nfurma lill-pubbliku preżenti li l-proċess, li nbeda mill-Kunsill preċedenti, wasal fl-aħħar deċiżjonijiet pero' għad hemm il-problema li triq titwessa l-bankina u jersaq iċ-ċint tal-għalqa li tinsab 'isfel mil-livell tat-triq. Is-Sindku qal li l-Kunsill diġa kellem lil Transport Malta sabiex jiġu rranġati l-bollard li tqaċċtu fi Triq Villabate bi dritt Triq San Ġużepp. Is-Sindku qal li l-Kunsill ser jerġa' jagħmel it-talba biex jerġgħu jitwaħħlu cameras mal-bring-in-sites. Is-Sindku qal li sabiex jiġu rranġati l-isqaqien li hawn f'Ħaż-Żabbar, il-Kunsill ħa jipprova japplika għal xi skemi u forsi x-xogħlijiet jiġu nklużi mal-proġett ta' rranġar u tindif tal-ispralli ta' Triq il-Kbira. Is-Sindku qal li hu ma jsibx oġġezzjoni għat-talba li saret biex issir speed camera fi Triq Villabate. Hu żied jgħid illi l-Kunsilli Lokali qed jingħataw persentaġġ mill-flus li jinġabru miċ-ċitazzjoni u dawn qed jingħataw fi skemi. Is-Sindku nfurma lir-residenti li l-Kunsill applika għall-skema sabiex jiġu rrestawrati n-niċeċ li hawn madwar il-lokalità. Dwar l-art li tinsab bejn Triq it-Telliera u Triq is-Silla, is-Sindku spjega li l-Kunsill ma jistax jiżviluppha għar-raġuni li din hija art privata. Dwar it-talba biex ir-rapport tal-pjan ta' ħidma jibda jsir bil-lingwa Maltija, is-Sindku qal li ħa jressaq din it-talba quddiem id-Dipartiment ikkonċernat. Dwar il-ħajt ta' għalqa li tinsab fi Triq Bieb is-Sultan, is-Sindku qal illi din l-għalqa hija privata u l-Kunsill m'għandux dettalji tas-sid. Jekk xi ħadd ikun jaf min hu s-sid, dan għandu jgħaddi d-dettalji tiegħu lill-Kunsill ħalli jmexxi r-rapport. Dwar il-problema tal-ħmieġ tal-ħamiem, is-Sindku qal li din diġa ġiet diskussa fl-Assoċjazzjoni tal-Kunsilli Lokali. Hu żied jgħid li l-Assoċjazzjoni tal-Kunsilli Lokali talbet lista ta' toroq fejn hemm din il-problema u li huma kienu ser joffru għalf għall-ħamiem li bih ma jerġax jipproduċi. Is-Sur Mark Grech żied jgħid li din l-inizjattiva diġa bdiet f'pajjiżi barranin u eventwalment ser tidħol f'Malta wkoll. Dwar it-traffic island li saret fi Triq ix-Xgħajra quddiem Lantas Petshop, is-Sindku qal li ħa jsiru diskussjonijiet mal-periti u ħa jipprova li x-xogħol jiġi nkluż mal-proġett ta' Triq ix-Xgħajra. Dwar it-talba biex tiġi rranġata Triq iż-Żabrella, is-Sindku nfurma lir-residenti li din ġiet inkluża fil-lista ta' toroq li ġiet mgħoddija lil Infrastructure Malta. Is-Sur Anthony Ciantar qal illi vetturi qed jipparkjaw eżatt mal-bollard li hemm fi Triq il-Baħrija ma' Triq Monsinjur G Zarb bil-konsegwenza li mhux qed jitħalla aċċess biex jgħaddu n-nies bil-mixi. Is-Sindku qal li l-bollard eżistenti għandha titressaq fejn hemm iżjed wiesa' fit-triq biex ma jingħalaqx l-aċċess. Rigward il-u-bar li ntalbet biex terġa' teħel fi Triq il-Kaħwiela, is-Sindku qal li din ser teħel fil-futur viċin. Dwar it-talba biex issir notice board ġdida fl-area ta' Buleben iż-Żgħir, is-Sindku qal li ma jsib l-ebda oġġezzjoni li ssir. Rigward ħsarat li jsiru fil-bandli, is-Sindku spjega li l-Kunsill għandu bżonn l-għajnuna tar-residenti billi jgħaddu rapport l-għassa ta' xi jkunu raw immedjatament. Imbagħad il-Kunsill jintalab mill-għassa biex jgħaddilhom il-filmat tal-cameras li hemm fl-istess bandli. Is-Sindku qal li ser ikellem lill-kuntrattur tal-knis u jiġbidlu l-attenzjoni li l-ħaddiema tiegħu għandhom jilbsu lbies u tagħmir adekwat għas-saħħa u s-sigurtà fuq il-post tax-xogħol tagħhom. Is-Sindku qal li l-proġett tal-Masġar taż-Żebbuġ qed isir mid-Dipartiment tal-Parks. Is-Sindku semma t-talba li saret biex tissemma triq għas-Sur Karmenu Bonavia. Huwa qal illi fl-aħħar laqgħa tal-Kunsill semma li ħa jieħu ħsieb jara x'toroq ġodda hawn fil-lokalità bla isem u li ħa jieħu din it-talba inkonsiderazzjoni. Rigward it-talba sabiex isir night shelter f'Ħaż-Żabbar, is-Sindku qal li l-Kunsill diġa kellu laqgħa mal-Kurja. Is-Sindku nfurma lill-pubbliku li kellu diskussjonijiet sabiex ir-rotta tal-karozza tal-linja nru 124 tibda tgħaddi minn Triq il-Mina ta' Hompesch, iddur mal-mina u lura lejn il-Kottonera. Dan sabiex ir-residenti li joqgħodu fl-area tal-Housing Estate ikunu jistgħu jinqdew minn din ir-rotta wkoll. Dwar it-talba biex isiru bus shelters fi Triq l-Aħħar Ħbit mit-Torok, is-Sindku qal li issa li l-bus shelter għaddew fir-responsabilità tal-Kunsill, hu qed jagħmel taħdidiet mal-periti li ħadu ħsieb il-proġett ta' din it-triq. Is-Sinjura Carmen Bonavia xtaqet tiċċara l-punt illi hi mhux ma tridx li x-xogħlijiet privati li qed isiru fi Triq il-Kbira jitkomplew, iżda biex ma jinħoloqx inkonvenjent għas-sidien tal-ħwienet, għandhom jintużaw skips u makkinarji iżgħar bla ma tingħalaq it-triq. Is-Sindku spjega li l-problema fi Triq il-Kbira qed tiġi kkawżata għax kontinwament qed jgħaddu vetturi minn fuq l-ispralli. Is-Sindku qal li ma jistgħux isiru aktar culverts jekk ma jkunx hemm fejn imur l-ilma. Is-Sinjura Marija Camilleri qalet illi l-ispralli eżistenti mhux ilaħħqu mal-ammont tax-xita li jinżel minn din it-triq u b'konsegwenza t'hekk qed ifur id-drenaġġ fir-residenzi. Is-Sindku spjega li trid tiġi analizzata l-problema mhux fit-triq tagħha biss iżda żona sħiħa. Dwar id-dawl mitfi fi Triq Villabate, is-Sindku qal li l-Kunsill ħa jgħaddi r-rapport lil min hu kkonċernat. Dwar il-kontenitur għall-mediċini, is-Sindku qal li ser iressaq din it-talba quddiem l-Assoċjazzjoni tal-Kunsilli Lokali u l-Ministeru tas-Saħħa. Is-Sindku qal li meta jinfetħu l-fondi l-Kunsill ser japplika sabiex jiġu mnaddfa l-ġibjuni li hawn f'Ħaż-Żabbar. Is-Sindku qal li għaxar attrazzjonijiet turistiċi f'Ħaż-Żabbar ser isiru studji fuqhom ħalli tiġi frankata l-enerġija u jsiru eco-friendly. Is-Sindku żied jgħid li tista' tibda l-inizjattiva li jintużaw basktijiet taċ-ċarruta minflok tal-plastik. Resident qal li laqgħat pubbliċi għandhom isiru iżjed spissi ħalli r-residenti jkollhom iċ-ċans li jressqu t-talbiet tagħhom. Is-Sindku, f'isem il-Kunsillieri, irringrazzjak lill-pubbliku preżenti talli għoġobhom jattendu għal din il-laqgħa. Il-laqgħa spiċċat fid-21.20 ta' filgħaxija. Segretarju Eżekuttiv